作者:李中
標題:和潯陽宰感舊絕句五首
內容:追感古今情不已，竹軒閑取史書看。欲親往哲無因見，空樹臨風襟袖寒。潯陽物景真難及，練瀉澄江最好看。曾上虛樓吟倚檻，五峰擎雪照人寒。園林春媚千花發，爛熳如將畫障看。惟愛松筠多冷淡，青青偏稱雪霜寒。知君百里鳴琴處，公退千山盡日看。政化有同風偃草，更將餘力拯孤寒。昔歲尋芳忻得侶，江堤物景盡情看。就中吟戀垂楊下，撼起啼鶯晚吹寒。